title: 2012/55/Euratomas: 2011 m. kovo 2 d. Komisijos sprendimas dėl Europos atominės energijos bendrijos ir Australijos Vyriausybės susitarimo dėl bendradarbiavimo taikaus branduolinės energijos naudojimo srityje sudarymo

text:
1.2.2012

               LT

               Europos Sąjungos oficialusis leidinys

               L 29/3

         KOMISIJOS SPRENDIMAS
   2011 m. kovo 2 d.
   dėl Europos atominės energijos bendrijos ir Australijos Vyriausybės susitarimo dėl bendradarbiavimo taikaus branduolinės energijos naudojimo srityje sudarymo
   (2012/55/Euratomas)
   EUROPOS KOMISIJA,
   atsižvelgdama į Europos atominės energijos bendrijos steigimo sutartį, ypač į jos 101 straipsnio antrą pastraipą,
   atsižvelgdama į Tarybos patvirtinimą,
   kadangi:
   Europos atominės energijos bendrijos ir Australijos Vyriausybės susitarimas dėl bendradarbiavimo taikaus branduolinės energijos naudojimo srityje turėtų būti sudarytas,
   PRIĖMĖ ŠĮ SPRENDIMĄ:
   1 straipsnis
   Europos atominės energijos bendrijos ir Australijos Vyriausybės susitarimas dėl bendradarbiavimo taikaus branduolinės energijos naudojimo srityje Europos atominės energijos bendrijos vardu yra patvirtinamas. Susitarimo tekstas pridedamas prie šio sprendimo.
   2 straipsnis
   Komisijos pirmininkas arba už energetiką atsakingas Komisijos narys įgaliojamas pasirašyti susitarimą ir imtis visų būtinų veiksmų, kad šis Europos atominės energijos bendrijos vardu sudarytinas susitarimas įsigaliotų.

      Priimta Briuselyje 2011 m. kovo 2 d.

            Komisijos vardu

         Günther OETTINGER

            Komisijos narys


title: 2007/803/EB: 2007 m. gruodžio 6 d. Komisijos sprendimas, iš dalies keičiantis sprendimų 2005/731/EB ir 2005/734/EB nuostatas dėl jų taikymo laikotarpio pratęsimo (Pranešta dokumentu Nr. C(2007) 5887) (Tekstas svarbus EEE)

text:
8.12.2007

               LT

               Europos Sąjungos oficialusis leidinys

               L 323/42

      KOMISIJOS SPRENDIMAS

   2007 m. gruodžio 6 d.
   iš dalies keičiantis sprendimų 2005/731/EB ir 2005/734/EB nuostatas dėl jų taikymo laikotarpio pratęsimo
   (Pranešta dokumentu Nr. C(2007) 5887)
   (Tekstas svarbus EEE)
   (2007/803/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
   kadangi:

               (1)

               2007 m. gruodžio 31 d. nustoja galioti 2005 m. spalio 17 d. Komisijos sprendimas 2005/731/EB, nustatantis papildomus laukinių paukščių sergamumo paukščių gripu priežiūros reikalavimus (2), ir 2005 m. spalio 19 d. Komisijos sprendimas 2005/734/EB, nustatantis biologinio saugumo priemones naminių ir kitų nelaisvėje laikomų paukščių užsikrėtimo labai patogenišku paukščių gripu, kurį sukelia A gripo viruso H5N1 subtipas, nuo laukinių paukščių pavojui sumažinti ir nustatantis ankstyvo ligos aptikimo sistemą ypač pažeidžiamose teritorijose (3).

               (2)

               Tačiau kadangi Bendrijoje neseniai pasitaikė naminių ir laukinių paukščių labai patogeniško H5N1 potipio paukščių gripo protrūkių, kurių taip pat vis dar pasitaiko trečiosiose šalyse, tikslinga pratęsti tų sprendimų galiojimą.

               (3)

               Todėl Sprendimus 2005/731/EB ir 2005/734/EB reikėtų atitinkamai iš dalies pakeisti.

               (4)

               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Sprendimo 2005/731/EB 4 straipsnyje data „2007 m. gruodžio 31 d.“ keičiama į „2008 m. gruodžio 31 d.“
   2 straipsnis
   Sprendimo 2005/734/EB 4 straipsnyje data „2007 m. gruodžio 31 d.“ keičiama į „2008 m. gruodžio 31 d.“
   3 straipsnis
   Šis sprendimas skirtas valstybėms narėms.

      Priimta Briuselyje, 2007 m. gruodžio 6 d.

            Komisijos vardu

         Markos KYPRIANOU

            Komisijos narys

      (1)  OL L 224, 1990 8 18, p. 29. Direktyva su paskutiniais pakeitimais, padarytais Europos Parlamento ir Tarybos direktyva 2002/33/EB (OL L 315, 2002 11 19, p. 14).

      (2)  OL L 274, 2005 10 20, p. 93. Sprendimas su paskutiniais pakeitimais, padarytais Sprendimu 2007/105/EB (OL L 46, 2007 2 16, p. 54).

      (3)  OL L 274, 2005 10 20, p. 105. Sprendimas su paskutiniais pakeitimais, padarytais Sprendimu 2007/105/EB.


title: 2013/586/ES: 2013 m. balandžio 17 d. Europos Parlamento sprendimas dėl Europos narkotikų ir narkomanijos stebėsenos centro 2011 finansinių metų biudžeto įvykdymo patvirtinimo

text:
16.11.2013

               LT

               Europos Sąjungos oficialusis leidinys

               L 308/261

      EUROPOS PARLAMENTO SPRENDIMAS

   2013 m. balandžio 17 d.
   dėl Europos narkotikų ir narkomanijos stebėsenos centro 2011 finansinių metų biudžeto įvykdymo patvirtinimo
   (2013/586/ES)
   EUROPOS PARLAMENTAS,

               —

               atsižvelgdamas į Europos narkotikų ir narkomanijos stebėsenos centro 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos narkotikų ir narkomanijos stebėsenos centro 2011 finansinių metų galutinių metinių ataskaitų kartu su Centro atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05753/2013 – C7–0041/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2006 m. gruodžio 12 d. Europos Parlamento ir Tarybos reglamentą (EB) Nr. 1920/2006 dėl Europos narkotikų ir narkomanijos stebėsenos centro (4), ypač į jo 15 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A7–0071/2013),

               1.

               patvirtina Europos narkotikų ir narkomanijos stebėsenos centro direktoriui, kad Centro 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos narkotikų ir narkomanijos stebėsenos centro direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 388, 2012 12 15, p. 123.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 376, 2006 12 27, p. 1.

      (5)  OL L 357, 2002 12 31, p. 72.

         EUROPOS PARLAMENTO REZOLIUCIJA

      2013 m. balandžio 17 d.
      su pastabomis sudarančiomis neatskiriamą sprendimo dėl Europos narkotikų ir narkomanijos stebėsenos centro 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos narkotikų ir narkomanijos stebėsenos centro 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos narkotikų ir narkomanijos stebėsenos centro 2011 finansinių metų galutinių metinių ataskaitų kartu su Centro atsakymais (1),

                  —

                  atsižvelgdamas į Tarybos 2013 m. vasario 12 d. rekomendaciją (05753/2013 – C7–0041/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2006 m. gruodžio 12 d. Europos Parlamento ir Tarybos reglamentą (EB) Nr. 1920/2006 dėl Europos narkotikų ir narkomanijos stebėsenos centro (4), ypač į jo 15 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A7–0071/2013),

                  A.

                  kadangi Europos narkotikų ir narkomanijos stebėsenos centras (toliau – Centras), įsikūręs Lisabonoje, įsteigtas Tarybos reglamentu (EEB) Nr. 302/93 (6);

                  B.

                  kadangi Audito Rūmai pranešė, kad jiems pateiktas pagrįstas patikinimas, jog Centro 2011 finansinių metų metinės finansinės ataskaitos yra patikimos ir jose atspindimos finansinės operacijos yra teisėtos ir tvarkingos;

                  C.

                  kadangi Parlamentas 2012 m. gegužės 10 d. patvirtino Centro direktoriui, kad Centro 2010 finansinių metų biudžetas įvykdytas (7), ir kadangi prie sprendimo dėl biudžeto įvykdymo patvirtinimo pridėtoje rezoliucijoje, be kita ko:

                              —

                              ragino Centrą nedelsiant imtis veiksmų, kuriais ateityje būtų didinamas mokėjimų asignavimų panaudojimo lygis, ir užtikrinti, kad biudžeto įvykdymą tvirtinanti institucija nuolat gautų informaciją apie pasiektą pažangą,

                              —

                              ragino Centrą sutvirtinti savo finansų valdymą; pripažįsta, kad su narkotikais susiję klausimai turėtų būti deramai atspindėti naujoje daugiametėje finansinėje programoje (2014–2020 m.),

                              —

                              ragino Centrą nedelsiant įgyvendinti penkias labai svarbias Vidaus audito tarnybos (VAT) rekomendacijas ir informuoti biudžeto įvykdymą tvirtinančią instituciją apie padarytą pažangą;

                  D.

                  kadangi bendras Centro 2011 m. biudžetas sudarė 16 274 205,07 EUR, palyginti su 15 900 323 EUR 2010 m., t. y. padidėjo 2,35 %;

                  E.

                  kadangi Sąjungos įnašas į Centro 2011 m. biudžetą buvo 15 400 000 EUR;

                  F.

                  kadangi 2011 m. ekonominės veiklos rezultatų ataskaitoje nurodytas neigiamas rezultatas – – 203 404,85 EUR,

         Biudžeto ir finansų valdymas

                  1.

                  atsižvelgdamas į metinę veiklos ataskaitą (MVA) pripažįsta, kad dėl Centro vykdomo finansų ir biudžeto valdymo biudžetas (tiek įsipareigojimai, tiek mokėjimai) įvykdytas beveik 100 %:

                              —

                              1 antraštinė dalis: 99,92 % įsipareigojimų ir 99,40 % mokėjimų,

                              —

                              2 antraštinė dalis: 99,49 % įsipareigojimų ir 90,08 % mokėjimų ir

                              —

                              3 antraštinė dalis: 97,18 % įsipareigojimų ir 99,86 % mokėjimų;

                  2.

                  remdamasis galutinėmis metinėmis ataskaitomis pažymi, kad Centro biudžetas priklauso nuo šių pajamų:

                              —

                              15 400 000 EUR, kuriuos Centrui kaip subsidiją skiria Komisija,

                              —

                              379 934,67 EUR, kuriuos skiria Norvegiją už dalyvavimą Centro veikloje,

                              —

                              400 000 EUR asignuotųjų pajamų iš 3-osios Pasirengimo narystei pagalbos priemonės;

                  3.

                  atsižvelgdamas į metinę veiklos ataskaitą nustato, kad 2011 m. atliktas viešųjų pirkimų ir sutarčių sudarymo procesų vertinimas; atkreipia dėmesį į Centro pareiškimą, kad jis, remdamasis šio vertinimo rezultatais, ėmėsi veiksmų, visų pirma, kad: i) racionalizuotų viešųjų pirkimų procedūras ir sumažintų derybų procedūras, ii) būtų taikomos konkrečios priemonės siekiant užtikrinti deramą sutarčių vykdymą ir iii) viešųjų pirkimų procesas būtų vykdomas anksčiau nei 2010 m.;

                  4.

                  atkreipia dėmesį į Audito Rūmų pastabas dėl maždaug 275 000 EUR Centro patirtų išlaidų, susijusių su nenaudojamomis biuro patalpomis; atkreipia dėmesį į Centro atsakymą, kad jis toliau deda ir stiprina savo pastangas šioje srityje; ragina jį išsamiai informuoti apie tolesnius pokyčius, susijusius su šiuo klausimu; ragina skubiai spręsti šį klausimą;

         Veikla

                  5.

                  remdamasis MVA pripažįsta, kad 2011 m. Centras, plėtodamas integruotą veikla grindžiamo valdymo ir biudžeto sudarymo sistemą, pradėjo diegti analitinę apskaitos sistemą; be to, pažymi, kad Centras padidino savo pajėgumus toliau tobulinti planavimo ir stebėsenos sistemą, kuri 2013–2015 m. programavimo laikotarpiu bus vystoma toliau, ypatingą dėmesį skirdamas veiklos rodiklių nustatymui;

                  6.

                  pripažįsta, kad 2011 m. Komisija inicijavo trečią Centro išorės vertinimą pagal Reglamento (EB) Nr. 1920/2006 23 straipsnį ir šis vertinimas turėjo būti baigtas 2012 m.; ragina Centrą, kad jis biudžeto įvykdymą tvirtinančią instituciją informuotų apie priemones, kurių imtasi atsižvelgiant į minėtame išorės vertinime pateiktas rekomendacijas;

         Į kitą laikotarpį perkelti asignavimai

                  7.

                  yra susirūpinęs dėl to, kad Audito Rūmai nustatė 51 atvejį, kai į 2012 m. perkelti asignavimai nebuvo susiję su esamais teisiniais įsipareigojimais (šių asignavimų bendra vertė – 90 053 EUR), todėl jie turėjo būti panaikinti ir sugrąžinti Komisijai iki 2011 m. pabaigos; pažymi, kad Centras šį procesą pradėjo per vėlai ir dėl IT sistemos apribojimų šios lėšos bus užblokuotos vienus metus ir bus panaikintos ir sugrąžintos tik 2012 m. pabaigoje; ragina Centrą pagerinti planavimą, kad ateityje tokių situacijų būtų išvengta;

         Vieta

                  8.

                  atsižvelgdamas į Audito Rūmų ataskaitą pripažįsta, kad Centro išlaidos už nenaudojamas biuro patalpas buvusiame Centro pastate ir naujoje būstinėje šiuo metu sudaro apie 275 000 EUR per metus; ragina Centrą, bendradarbiaujant su Komisija ir nacionalinėmis valdžios institucijomis, ir toliau ieškoti tinkamo nenaudojamų biuro patalpų sprendimo ir informuoti biudžeto įvykdymą tvirtinančią instituciją;

         Iždo valdymo politika

                  9.

                  yra susirūpinęs dėl to, kad Audito Rūmai nustatė, kad Centras dar nepatvirtino ir neįgyvendino iždo valdymo politikos, skirtos finansų rizikai kuo labiau sumažinti ir paskirstyti, tuo pačiu metu siekdamas užtikrinti pakankamas sugrąžinamas sumas; atkreipia dėmesį į Centro atsakymus, kuriuose pranešama apie veiksmus, kurių imamasi šiose srityse; ragina Centrą nedelsiant imtis visų paskelbtų taisomųjų priemonių ir informuoti biudžeto įvykdymą tvirtinančią instituciją apie veiksmus, kurių jis ėmėsi siekdamas ištaisyti šiuos trūkumus;

                  10.

                  yra susirūpinęs dėl to, kad Centras dar nepatvirtino išsamios nustatytų procesų ir procedūrų taikymo išimčių ar nukrypimų politikos; atkreipia dėmesį į Centro atsakymus, kuriuose pranešama apie veiksmus, kurių imamasi šiose srityse; ragina Centrą nedelsiant imtis visų paskelbtų taisomųjų priemonių ir informuoti biudžeto įvykdymą tvirtinančią instituciją apie veiksmus, kurių jis ėmėsi siekdamas ištaisyti šiuos trūkumus;

         Įdarbinimo procedūros

                  11.

                  atsižvelgdamas į Audito Rūmų ataskaitą pripažįsta, kad Centras galėtų patobulinti įdarbinimo procedūras; ragina Centrą informuoti biudžeto įvykdymą tvirtinančią instituciją apie priemones, kurių jis ėmėsi siekdamas patobulinti įdarbinimo procedūras; mano, kad kai kurios Tarnybos nuostatų nuostatos gali užkrauti didelę administracinę naštą; todėl skatina Komisiją sudaryti sąlygas tam tikro lygio supaprastinimui pagal Tarnybos nuostatų 110 straipsnį, susijusį su agentūromis;

         Apskaitos sistema

                  12.

                  atsižvelgdamas į galutines metines ataskaitas pripažįsta, kad Centras, siekdamas supaprastinti ir geriau tvarkyti vykdomuosius raštus sumoms išieškoti, įdiegė naują pajamų struktūrą, sukurtą kaupimo principu vykdomos apskaitos (ABAC) sistemoje;

                  13.

                  taip pat pažymi, kad Centras persvarstė savo veikla grindžiamą valdymo sistemą ir apibrėžė išlaidomis grindžiamą apskaitos sistemą; ypač pažymi, kad atitinkamos ABAC ir SAP CO taikomosios programos buvo atitinkamai konfigūruotos;

         Vidaus auditas

                  14.

                  pripažįsta, kad 2011 m. VAT atliko atitikties auditą „Metinės veiklos ataskaitos ir patikinimo pagrindas“; pažymi, kad, remdamasi minėto audito rezultatais, VAT pateikė aštuonias rekomendacijas, dvi iš jų nurodytos kaip labai svarbios ir šešios kaip svarbios; ragina Centrą įgyvendinti 2011 m. VAT rekomendacijas ir kitas neįgyvendintas rekomendacijas, pateiktas po VAT ankstesnių auditų, ir vis informuoti biudžeto įvykdymą tvirtinančią instituciją;

                  15.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2013 m. balandžio 17 d. rezoliucijoje (8) dėl agentūrų veiklos, finansų valdymo ir kontrolės.

         (1)  OL C 388, 2012 12 15, p. 123.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 376, 2006 12 27, p. 1.

         (5)  OL L 357, 2002 12 31, p. 72.

         (6)  OL L 36, 1993 2 12, p. 1.

         (7)  OL L 286, 2012 10 17, p. 206.

         (8)  Priimti tekstai, P7_TA(2013)0134 (žr. šio Oficialiojo leidinio p. 374).


title: 2015 m. gruodžio 10 d. Tarybos sprendimas (BUSP) 2015/2309 dėl veiksmingos ginklų eksporto kontrolės skatinimo

text:
11.12.2015

               LT

               Europos Sąjungos oficialusis leidinys

               L 326/56

         TARYBOS SPRENDIMAS (BUSP) 2015/2309
   2015 m. gruodžio 10 d.
   dėl veiksmingos ginklų eksporto kontrolės skatinimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2003 m. gruodžio 12 d. valstybių ir vyriausybių vadovų priimtoje Europos saugumo strategijoje yra išdėstytos penkios pagrindinės problemos, kurias turi spręsti Sąjunga: terorizmas, masinio naikinimo ginklų platinimas, regioniniai konfliktai, valstybių nefunkcionavimas ir organizuotas nusikalstamumas. Keturių iš tų penkių problemų atveju itin daug įtakos turi nekontroliuojamos įprastinių ginklų apyvartos padariniai. Toje strategijoje pabrėžiama eksporto kontrolės svarba siekiant sustabdyti ginklų platinimą;

               (2)

               1998 m. birželio 5 d. Sąjunga priėmė politiškai privalomą Elgesio kodeksą ginklų eksporto srityje, kuriame nustatomi bendri teisėtos prekybos įprastiniais ginklais reglamentavimo kriterijai;

               (3)

               2005 m. gruodžio 15–16 d. Europos Vadovų Tarybos priimtoje ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategijoje nustatyta, kad Sąjunga regionų ir tarptautiniu lygmenimis remia eksporto kontrolės stiprinimą ir skatinimą laikytis Elgesio kodekse ginklų eksporto srityje nustatytų kriterijų, inter alia, padėdama ES nepriklausančioms šalims rengti atitinkamus vidaus teisės aktus ir skatindama taikyti skaidrumo didinimo priemones;

               (4)

               Elgesio kodeksas ginklų eksporto srityje 2008 m. gruodžio 8 d. buvo pakeistas Tarybos bendrąja pozicija 2008/944/BUSP (1), kuri yra teisiškai privaloma ir kurioje nustatyti aštuoni kriterijai, kuriais remiantis turi būti vertinamos įprastinių ginklų eksporto paraiškos. Joje taip pat numatytas pranešimo ir konsultavimosi mechanizmas, skirtas pranešimams apie atsisakymą išduoti ginklų eksporto licencijas, ir skaidrumo priemonės, pavyzdžiui, kasmet skelbiama ES metinė ginklų eksporto ataskaita. Prie Bendrosios pozicijos 2008/944/BUSP yra prisijungusios kai kurios ES nepriklausančios šalys;

               (5)

               Bendrosios pozicijos 2008/944/BUSP 11 straipsnyje nurodyta, jog valstybės narės turi dėti visas pastangas, kad paskatintų kitas valstybes, kurios eksportuoja karines technologijas arba įrangą, taikyti toje bendrojoje pozicijoje išdėstytus kriterijus;

               (6)

               2013 m. balandžio 2 d. JT Generalinė Asamblėja priėmė Sutartį dėl prekybos ginklais (SPG); ji įsigaliojo 2014 m. gruodžio 24 d. SPG siekiama stiprinti skaidrumą ir atsakomybę ginklų prekybos srityje. Kaip ir Bendrojoje pozicijoje 2008/944/BUSP, SPG yra nustatyti tam tikri rizikos vertinimo kriterijai, kuriais remiantis turi būti vertinamas ginklų eksportas. Sąjunga konkrečiai remia veiksmingą SPG įgyvendinimą ir visuotinį taikymą vykdydama tikslinę programą, patvirtintą pagal Tarybos sprendimą 2013/768/BUSP (2). Pagal tą programą teikiama parama tam tikroms ES nepriklausančioms šalims (jų prašymu), joms stiprinant savo ginklų perdavimo kontrolės sistemas laikantis SPG reikalavimų;

               (7)

               todėl svarbu užtikrinti šiame sprendime numatytų informavimo bei paramos veiksmų ir veiksmų, kurie numatyti Sprendime 2013/768/BUSP, papildomumą. Albanija, Bosnija ir Hercegovina, buvusioji Jugoslavijos Respublika Makedonija, Serbija, Juodkalnija, Kosovas (3), Alžyras, Egiptas, Libija, Marokas, Tunisas, Armėnija, Azerbaidžanas, Baltarusija, Gruzija, Moldovos Respublika, Ukraina, Beninas, Burkina Fasas, Žaliojo Kyšulio Salos, Dramblio Kaulo Krantas, Gambija, Gana, Gvinėja, Bisau Gvinėja, Liberija, Malis, Nigeris, Nigerija, Senegalas, Siera Leonė, Togas, Mauritanija, Kamerūnas, Čadas ir Kinija buvo nustatytos kaip paramą gaunančios šalys pagal šį sprendimą. Atitinkamais atvejais, šiame sprendime nustatyti paramos gavėjai, kurie nesiėmė jokių veiksmų dėl SPG pasirašymo ir prisijungimo prie SPG, turėtų būti skatinami tai padaryti pagal šį sprendimą vykdoma veikla. Analogiškai, atitinkamais atvejais, paramos gavėjai, kurie yra pasirašę SPG, bet dar jos neratifikavę, turėtų būti skatinami ją ratifikuoti. Todėl, jei šis sprendimas būtų sėkmingai įgyvendintas, jis taip pat galėtų suteikti galimybę gauti didesnę su SPG susijusią paramą pagal Sprendimą 2013/768/BUSP;

               (8)

               Sąjungos veikla skatinant veiksmingą ir skaidrią ginklų eksporto kontrolę nuo 2008 m. plėtojama pagal Tarybos bendruosius veiksmus 2008/230/BUSP (4) ir Tarybos sprendimus 2009/1012/BUSP (5) bei 2012/711/BUSP (6). Ta veikla visų pirma buvo remiamas tolesnis regioninis bendradarbiavimas, didesnis skaidrumas ir didesnė atsakomybė pagal Bendrosios pozicijos 2008/944/BUSP principus ir joje įtvirtintus rizikos vertinimo kriterijus. Atitinkami veiksmai tradiciškai buvo skirti rytinėms ir pietinėms Sąjungos kaimyninėms trečiosioms šalims;

               (9)

               pastaraisiais metais Sąjunga taip pat teikė paramą, kad būtų pagerinta dvejopo naudojimo prekių eksporto kontrolė ES nepriklausančiose šalyse, vykdant projektus pagal kitas Sąjungos finansines priemones nei Bendros užsienio ir saugumo politikos (BUSP) biudžetas. Tos pastangos buvo toliau plėtojamos pagal kompetencijos centrų iniciatyvą. Turėtų būti užtikrintas koordinavimas su veiksmais, susijusiais su dvejopo naudojimo prekių eksporto kontrole;

               (10)

               techninį sprendimų 2009/1012/BUSP ir 2012/711/BUSP įgyvendinimą Taryba patikėjo Vokietijos federalinei ekonomikos reikalų ir eksporto kontrolės tarnybai (toliau – BAFA). BAFA sėkmingai baigė organizuoti visus tuose sprendimuose numatytus veiksmus. BAFA taip pat yra įgyvendinimo agentūra, atsakinga už projektus, kuriais remiamas veiksmingas Sutarties dėl prekybos ginklais įgyvendinimas pagal Sprendimą 2013/768/BUSP. Atsižvelgiant į šias aplinkybes, pasirinkimas skirti BAFA Sąjungos veiksmų pagal šį sprendimą įgyvendinimo agentūra yra pagrįstas dėl jos įrodytos patirties, kvalifikacijų ir reikiamų ekspertinių žinių visose srityse, susijusiose su atitinkamais Sąjungos ginklų eksporto kontrolės veiksmais. Pasirinkus BAFA bus sudarytos palankesnės sąlygos identifikuoti informavimo apie SPG programos ir veiklos pagal šį sprendimą sinergiją,

         PRIĖMĖ ŠĮ SPRENDIMĄ:
   1 straipsnis
   1.   Siekdama propaguoti taiką bei saugumą ir vadovaudamasi Europos saugumo strategija, Sąjunga siekia šių tikslų:

               a)

               skatinti, kad ES nepriklausančios šalys vykdytų veiksmingą ginklų eksporto kontrolę pagal Bendrojoje pozicijoje 2008/944/BUSP ir Sutartyje dėl prekybos ginklais nustatytus principus ir atitinkamais atvejais siekti papildomumo bei sinergijos su Sąjungos paramos projektais dvejopo naudojimo prekių eksporto kontrolės srityje;

               b)

               remti vidaus ir regionų lygmenimis ES nepriklausančių šalių dedamas pastangas tam, kad padidinti atsakomybę ir skaidrumą prekybos įprastiniais ginklais srityje.

         2.   Sąjunga siekia 1 dalyje nurodytų tikslų vykdydama šią projektų veiklą, skirtą:

               a)

               toliau skatinti ES nepriklausančias šalis laikytis Bendrojoje pozicijoje 2008/944/BUSP ir Sutartyje dėl prekybos ginklais nustatytų principų bei kriterijų, remiantis pasiekimais įgyvendinant sprendimus 2012/711/BUSP bei 2009/1012/BUSP ir Bendruosius veiksmus 2008/230/BUSP;

               b)

               padėti ES nepriklausančioms šalims atitinkamai parengti, atnaujinti ir įgyvendinti susijusias teisėkūros ir administracines priemones, kuriomis siekiama sukurti veiksmingą įprastinių ginklų eksporto kontrolės sistemą;

               c)

               padėti paramos gavėjams rengti mokymus licencijas išduodantiems ir vykdymą užtikrinantiems pareigūnams, kad būtų užtikrintas tinkamas ginklų eksporto kontrolės įgyvendinimas ir vykdymo užtikrinimas;

               d)

               skatinti skaidrumą ir atsakomybę tarptautinės prekybos ginklais srityje, be kita ko, teikiant paramą nacionalinėms bei regioninėms priemonėms, kuriomis skatinamas įprastinių ginklų eksporto skaidrumas ir tinkamas tikrinimas;

               e)

               skatinti paramos gavėjus, kurie nesiėmė jokių veiksmų dėl SPG pasirašymo ir prisijungimo prie SPG, – prisijungti prie SPG, o SPG pasirašiusias šalis – ratifikuoti ją;

               f)

               skatinti toliau nagrinėti ginklų nukreipimo riziką ir jos mažinimą tiek importo, tiek eksporto srityje.

         Išsamus šioje dalyje nurodytos projektų veiklos aprašymas pateikiamas priede.
   2 straipsnis
   1.   Už šio sprendimo įgyvendinimą yra atsakingas Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis).
   2.   1 straipsnio 2 dalyje nurodytos projektų veiklos techninį įgyvendinimą vykdo BAFA.
   3.   BAFA savo užduotis atlieka vyriausiojo įgaliotinio atsakomybe. Tuo tikslu vyriausiasis įgaliotinis ir BAFA sudaro reikiamus susitarimus.
   3 straipsnis
   1.   1 straipsnio 2 dalyje nurodytai projektų veiklai įgyvendinti skiriama orientacinė finansavimo suma yra 999 000 EUR.
   2.   Iš 1 dalyje nurodytos sumos finansuojamos išlaidos tvarkomos laikantis Sąjungos biudžetui taikomų procedūrų ir taisyklių.
   3.   Komisija prižiūri, kad 1 dalyje nurodyta orientacinė finansavimo suma būtų tinkamai tvarkoma. Tuo tikslu ji sudaro finansavimo susitarimą su BAFA. Susitarime nustatoma, kad BAFA turi užtikrinti, jog Sąjungos įnašo matomumas būtų proporcingas jo dydžiui.
   4.   Įsigaliojus šiam sprendimui, Komisija siekia kuo greičiau sudaryti 3 dalyje nurodytą finansavimo susitarimą. Ji praneša Tarybai apie visus sunkumus to proceso metu ir finansavimo susitarimo sudarymo datą.
   4 straipsnis
   Vyriausiasis įgaliotinis teikia Tarybai šio sprendimo įgyvendinimo ataskaitas, grindžiamas reguliariai rengiamomis BAFA ataskaitomis. Tos ataskaitos yra Tarybos atliekamo vertinimo pagrindas. Komisija teikia ataskaitas, susijusias su 1 straipsnio 2 dalyje nurodytos projektų veiklos įgyvendinimo finansiniais aspektais.
   5 straipsnis
   Šis sprendimas įsigalioja jo priėmimo dieną.
   Jis nustoja galioti praėjus 30 mėnesių nuo 3 straipsnio 3 dalyje nurodyto finansavimo susitarimo sudarymo dienos arba praėjus šešiems mėnesiams nuo jo priėmimo dienos, jeigu per tą laikotarpį finansavimo susitarimas nebuvo sudarytas.

      Priimta Briuselyje 2015 m. gruodžio 10 d.

            Tarybos vardu

            Pirmininkas

         F. BAUSCH

      (1)  2008 m. gruodžio 8 d. Tarybos bendroji pozicija 2008/944/BUSP, nustatanti bendrąsias taisykles, reglamentuojančias karinių technologijų ir įrangos eksporto kontrolę (OL L 335, 2008 12 13, p. 99).

      (2)  2013 m. gruodžio 16 d. Tarybos sprendimas 2013/768/BUSP dėl ES veiklos pagal Europos saugumo strategiją remiant Sutarties dėl prekybos ginklais įgyvendinimą (OL L 341, 2013 12 18, p. 56).

      (3)  Šis pavadinimas nedaro poveikio pozicijoms dėl statuso ir atitinka JT ST rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.

      (4)  2008 m. kovo 17 d. Tarybos bendrieji veiksmai 2008/230/BUSP dėl paramos ES veiklai, kuria siekiama trečiosiose šalyse skatinti ginklų eksporto kontrolę ir ES elgesio kodekse ginklų eksporto srityje nustatytų principų bei kriterijų laikymąsi (OL L 75, 2008 3 18, p. 81).

      (5)  2009 m. gruodžio 22 d. Tarybos sprendimas 2009/1012/BUSP dėl paramos ES veiklai, kuria siekiama trečiosiose šalyse skatinti ginklų eksporto kontrolę ir Tarybos bendrojoje pozicijoje 2008/944/BUSP nustatytų principų bei kriterijų laikymąsi (OL L 348, 2009 12 29, p. 16).

      (6)  2012 m. lapkričio 19 d. Tarybos sprendimas 2012/711/BUSP dėl Sąjungos veiklos, kuria siekiama trečiosiose šalyse skatinti ginklų eksporto kontrolę ir Bendrojoje pozicijoje 2008/944/BUSP nustatytų principų bei kriterijų laikymąsi, rėmimo (OL L 321, 2012 11 20, p. 62).

      PRIEDAS

         1 STRAIPSNIO 2 DALYJE NURODYTA PROJEKTŲ VEIKLA

      1.   TIKSLAI
      Šio sprendimo tikslai – skatinti, kad būtų vykdoma geresnė ginklų perdavimo kontrolė, ir remti vidaus bei regionų lygmenimis dedamas pastangas padidinti atsakomybę ir skaidrumą prekybos įprastiniais ginklais srityje. Atitinkamais atvejais jie turėtų apimti Bendrojoje pozicijoje 2008/944/BUSP ir Sutartyje dėl prekybos ginklais nustatytų principų bei kriterijų propagavimą. Tų tikslų turėtų būti siekiama atitinkamais atvejais stengiantis užtikrinti tinkamą Sąjungos paramos projektų, vykdomų dvejopo paskirties prekių eksporto kontrolės srityje, papildomumą ir sinergiją.
      Kad pasiektų pirmiau nurodytus tikslus, Sąjunga turėtų toliau propaguoti Bendrojoje pozicijoje 2008/944/BUSP nustatytus standartus, remdamasi pasiekimais įgyvendinant sprendimus 2012/711/BUSP bei 2009/1012/BUSP ir Bendruosius veiksmus 2008/230/BUSP. Tuo tikslu paramos gavėjams turėtų būti padedama atitinkamai parengti, atnaujinti ir įgyvendinti susijusias teisėkūros ir administracines priemones, kuriomis remiama veiksminga įprastinių ginklų eksporto kontrolės sistema. Taip pat turėtų būti teikiama parama, susijusi su ginklų nukreipimo rizikos vertinimu ir mažinimu.
      Taip pat turėtų būti remiamas licencijas išduodančių ir vykdymą užtikrinančių pareigūnų, atsakingų už ginklų perdavimo kontrolės įgyvendinimą ir vykdymo užtikrinimą, mokymas ir nacionalinės bei regioninės priemonės, kuriomis skatinamas įprastinių ginklų eksporto skaidrumas ir tinkamas tikrinimas. Be to, turėtų būti skatinami ryšiai su privačiuoju sektoriumi ir atitinkamų nacionalinių teisinių bei administracinių nuostatų, reglamentuojančių ginklų perdavimą, laikymasis.
      2.   ĮGYVENDINIMO AGENTŪROS PARINKIMAS
      Šio sprendimo įgyvendinimas pavedamas BAFA. Atitinkamais atvejais BAFA partneriai bus valstybių narių eksporto kontrolės agentūros, atitinkamos regioninės ir tarptautinės organizacijos, analitiniai centrai, mokslinių tyrimų institutai ir nevyriausybinės organizacijos.
      BAFA turi didžiulės patirties, susijusios su paramos eksporto kontrolės srityje teikimu ir informavimo veiklos vykdymu. Ji yra sukaupusi tokios patirties visose atitinkamose strateginės eksporto kontrolės srityse, susijusiose su cheminiais, biologiniais, radiologiniais ir branduoliniais (ChBRB) aspektais, dvejopo naudojimo prekėmis ir ginklais. Dalyvaudama tose programose ir veikloje BAFA sukaupė išsamių žinių apie daugumos paramos gavėjų, kuriems taikomas šis sprendimas, eksporto kontrolės sistemas.
      Kalbant apie paramą ginklų eksporto kontrolės srityje ir informavimo veiklą, BAFA sėkmingai baigė įgyvendinti sprendimus 2009/1012/BUSP ir 2012/711/BUSP. BAFA taip pat yra atsakinga už SPG įgyvendinimui remti skirtos programos, nustatytos Sprendimu 2013/768/BUSP, techninį įgyvendinimą.
      Bendras rezultatas yra tas, kad BAFA gali geriausiai identifikuoti paramos gavėjų, kurie bus remiami vykdant šiame sprendime numatytą veiklą, eksporto kontrolės sistemų privalumus ir trūkumus. Todėl ji yra pajėgiausia sudaryti palankias sąlygas įvairių paramos ir informavimo programų, susijusių su ginklų eksporto kontrole, sinergijai ir išvengti nereikalingo dubliavimo.
      3.   KOORDINAVIMAS SU KITAIS SĄJUNGOS PARAMOS PROJEKTAIS EKSPORTO KONTROLĖS SRITYJE
      Remiantis patirtimi, įgyta vykdant ankstesnius Sąjungos informavimo veiksmus eksporto kontrolės srityje, apimančius tiek dvejopo naudojimo prekes, tiek įprastinę ginkluotę, turėtų būti siekiama sinergijos ir papildomumo. Tuo tikslu 4.2.1–4.2.3 punktuose nurodyta veikla atitinkamais atvejais turėtų būti vykdoma kartu su kita veikla, susijusia su dvejopo naudojimo prekių eksporto kontrole, finansuojama naudojant kitas Sąjungos finansines priemones nei BUSP biudžetą. Visų pirma turėtų būti nagrinėjama galimybė organizuoti tarpusavyje susijusius renginius. Tai turėtų būti daroma visapusiškai atsižvelgiant į nustatytus teisinius ir finansinius atitinkamų Sąjungos finansinių priemonių naudojimo apribojimus.
      4.   PROJEKTŲ VEIKLOS APRAŠYMAS
      4.1.   Projekto tikslai

      Pagrindinis tikslas – teikti techninę paramą tam tikriems paramos gavėjams, kurie parodė pasiryžimą tobulinti savo standartus ir praktiką ginklų eksporto kontrolės srityje. Todėl vykdant numatomus veiksmus bus kreipiamas dėmesys į paramos gavėjų statusą, visų pirma į:

                  —

                  galimą narystę arba paraiškas dėl narystės tarptautiniuose eksporto kontrolės režimuose, susijusiuose su įprastinės ginkluotės ir dvejopo naudojimo prekių bei technologijų perdavimu;

                  —

                  kandidato narystei Sąjungoje statusą ir į tai, ar paramos gavėjai yra oficialūs ar potencialūs kandidatai narystei;

                  —

                  poziciją SPG atžvilgiu.

            Jei paramos gavėjai, kuriems skirtas projektas, yra tik pasirašę SPG, kai įmanoma, vykdant veiksmus turėtų būti siekiama geriau išsiaiškinti ratifikavimo kliūtis, visų pirma tuo atveju, kai tos kliūtys yra techninio pobūdžio ir susijusios su įgyvendinimo pajėgumų trūkumais ar poreikiais. Kai tikslinga, turėtų būti skatinamos galimybės teikti Sąjungos paramą pagal Sprendimą 2013/768/BUSP. Jei paramos gavėjai, kuriems skirtas projektas, nesiėmė jokių veiksmų dėl SPG pasirašymo, ratifikavimo bei prisijungimo prie jos, vykdant veiklą turėtų būti skatinama prisijungti prie SPG, galbūt pasinaudojant kitų paramos gavėjų, kurie yra ratifikavę SPG, parama.
      Kitas papildomas tikslas – atkreipti tam tikrų paramos gavėjų dėmesį į ginklų nukreipimo rizikos vertinimą ir ginklų nukreipimo rizikos mažinimą tiek eksporto, tiek importo srityje. Vykdant su šiuo papildomu tikslu susijusius veiksmus visų pirma bus sudarytos sąlygos ginklų perdavimo kontrolę susieti su kitais projektais, kuriais siekiama užkirsti kelią ginklų nukreipimui, pavyzdžiui, su fizinio saugumo ir atsargų valdymo veiksmais ir veiksmais, kuriais prisidedama prie ginklų ir šaudmenų atsekamumo.
      4.2.   Projekto aprašymas

      4.2.1.   Regioniniai praktiniai seminarai

      Įgyvendinant projektą bus surengti ne daugiau kaip šeši dviejų dienų trukmės praktiniai seminarai, kurių dalyviai bus mokomi atitinkamose įprastinės ginkluotės eksporto kontrolės srityse.
      Dalyvauti praktiniame seminare būtų kviečiama ne daugiau kaip 30 valdžios sektoriaus, licencijų išdavimo ir vykdymo užtikrinimo pareigūnų iš paramos gavėjų, kuriems skirtas projektas. Atitinkamais atvejais taip pat gali būti kviečiami parlamentų, pramonės ir pilietinės visuomenės atstovai.
      Mokymą vykdys ekspertai iš valstybių narių nacionalinių administracijų, įskaitant buvusius pareigūnus, šalių, kurios yra prisijungusios prie Bendrosios pozicijos 2008/944/BUSP, atstovai, privačiojo sektoriaus ir pilietinės visuomenės atstovai.
      Praktiniai seminarai gali būti rengiami vietoje, kurią turės nustatyti vyriausiasis įgaliotinis konsultuodamasis su Tarybos įprastinės ginkluotės eksporto darbo grupe (COARM).
      Regioniniai praktiniai seminarai bus surengti:

                  a)

                  ne daugiau kaip 2 praktiniai seminarai – Pietryčių Europoje;

                  b)

                  ne daugiau kaip 2 praktiniai seminarai – Rytų Europos ir Kaukazo šalims, dalyvaujančioms vykdant Europos kaimynystės politiką;

                  c)

                  ne daugiau kaip 2 praktiniai seminarai – Viduržemio jūros regiono Šiaurės Afrikos šalims, dalyvaujančioms vykdant Europos kaimynystės politiką.

            Šis regioninis suskirstymas po du praktinius seminarus kiekvienam regionui gali būti neįmanomas, jei nebus tam palankių aplinkybių (pavyzdžiui, jei bus nelauktai mažas dalyvių skaičius, jei joks paramos gavėjas regione nepateiks rimtų pasiūlymų dėl praktinių seminarų surengimo, arba jei bus dubliuojama kitais kitų informavimo paslaugų teikėjų veiksmais). Tokiu atveju, nepavykus surengti praktinio seminaro viename ar dviejuose regionuose, galėtų būti atitinkamai padidintas praktinių seminarų skaičius kitame (-uose) regione (-uose), neviršijant bendro šešių praktinių seminarų skaičiaus.
      4.2.2.   Pažintiniai apsilankymai

      Įgyvendinant projektą bus surengti ne daugiau kaip šeši dviejų dienų trukmės pažintiniai valdžios sektoriaus, licencijų išdavimo ir vykdymo užtikrinimo pareigūnų apsilankymai atitinkamose valstybių narių valdžios institucijose. Pažintiniai apsilankymai turėtų būti skirti bent trims paramos gavėjams ir bent vienam paramos gavėjui, kuris nėra ratifikavęs SPG.
      4.2.3.   Parama atskiriems paramos gavėjams

      Įgyvendinant projektą bus surengta ne ilgesnės nei 30 dienų trukmės praktinių seminarų atskiriems paramos gavėjams, pageidautina in situ, kuriuose dalyvaus valdžios sektoriaus, licencijų išdavimo ir vykdymo užtikrinimo pareigūnai. Atsižvelgiant į tikslius poreikius ir tai, ar bus turima paramos gavėjų bei ES valstybių narių ekspertų, iš viso numatytos 30 dienų bus paskirstytos į ne mažiau kaip dviejų dienų trukmės ir ne daugiau kaip penkių dienų trukmės praktinius seminarus.
      Ekspertinėmis žiniomis dalysis ekspertai iš valstybių narių nacionalinių administracijų (įskaitant buvusius pareigūnus), šalių, kurios yra prisijungusios prie Bendrosios pozicijos 2008/944/BUSP, atstovai arba privačiojo sektoriaus ir pilietinės visuomenės atstovai.
      Tie individualios paramos praktiniai seminarai daugiausia bus rengiami paramos gavėjų prašymu. Jie skirti konkretiems paramos gavėjo iškeltiems klausimams spręsti arba nurodytiems konkretiems poreikiams patenkinti, pavyzdžiui, rengiant regioninį praktinį seminarą arba palaikant reguliarius ryšius su Sąjungos ekspertais ir įgyvendinimo agentūra.
      4.2.4.   Kontrolinių sąrašų laikymasis

      Įgyvendinimo agentūra sudaro eksporto kontrolės vykdymo techninės srities ekspertų sąrašus. Ekspertai atrenkami iš kuo didesnio valstybių narių skaičiaus.
      Bus numatytas 100 darbo valandų suma (grindžiama standartiniais atlyginimais ekspertams, kaip nustatyta 5 punkte), skirta patenkinti atitinkamų paramos gavėjų valdžios institucijų prašymus dėl ekspertų kontrolinių sąrašų klausimais skyrimo (atsižvelgiant į tai, ar bus turima tokių ekspertų). Įgyvendinimo agentūra parengs tokių prašymų šabloną, atsižvelgdama į neformalų įvertinimo nuomonės pobūdį ir konfidencialumo klausimą.
      4.2.5.   Galutinio įvertinimo renginys

      Siekiant pateikti galutinį pagal šį sprendimą vykdomos veiklos įvertinimą, bus surengtas dviejų dienų trukmės renginys Briuselyje, kartu dalyvaujant paramos gavėjams ir valstybėms narėms (jei įmanoma, kartu su COARM posėdžiu).
      Bus pakviesti ne daugiau kaip du kiekvieno 6.1 punkte nurodyto paramos gavėjo atstovai (valdžios sektoriaus, licencijų išdavimo ir vykdymo užtikrinimo pareigūnai).
      4.2.6.   Su ginklų nukreipimu susiję veiksmai

      Vykdant šį projektą bus surengti šie du praktiniai seminarai, skirti Vakarų Afrikos ir Sahelio šalims bei Kinijai:

                  —

                  vienas dviejų dienų trukmės įžanginis praktinis seminaras, į kurį bus pakviesta ne daugiau kaip po du atstovus iš paramos gavėjų;

                  —

                  vienas dviejų dienų trukmės baigiamasis praktinis seminaras, į kurį bus pakviesta ne daugiau kaip po tris atstovus iš paramos gavėjų.

            Praktiniai seminarai turėtų vykti Vakarų Afrikos ir Sahelio šalyse.
      5.   ATLYGINIMAI EKSPERTAMS
      Ekspertams mokami atlyginimai už pagal 4.2.2–4.2.4 punktus vykdomus veiksmus. Už pagal 4.2.4 punktą vykdomus veiksmus ekspertams mokami valandiniai atlyginimai pagal faktinį laiką (apskaičiuotą valandomis), praleistą tenkinant prašymus dėl prekių identifikavimo. Numatoma, jog atlyginimus reikės sumokėti ne daugiau kaip už 100 ekspertų darbo valandų (iš bendro 800 valandų skaičiaus).
      6.   PARAMOS GAVĖJAI
      6.1.   Paramos gavėjai, remiami vykdant veiksmus pagal 4.2.1–4.2.5 punktus

                  i)

                  Pietryčių Europa (Albanija, Bosnija ir Hercegovina, buvusioji Jugoslavijos Respublika Makedonija, Juodkalnija, Serbija ir Kosovas*);

                  ii)

                  Viduržemio jūros regiono Šiaurės Afrikos šalys, dalyvaujančios vykdant Europos kaimynystės politiką (Alžyras, Egiptas, Libija, Marokas ir Tunisas);

                  iii)

                  Rytų Europos ir Kaukazo šalys, dalyvaujančios vykdant Europos kaimynystės politiką (Armėnija, Azerbaidžanas, Baltarusija, Gruzija, Moldovos Respublika ir Ukraina).

            6.2.   Paramos gavėjai, remiami vykdant veiksmus pagal 4.2.6 punktą

      Vakarų Afrikos valstybių ekonominės bendrijos (VAVEB) šalys (Beninas, Burkina Fasas, Žaliojo Kyšulio Salos, Dramblio Kaulo Krantas, Gambija, Gana, Gvinėja, Bisau Gvinėja, Liberija, Malis, Nigeris, Nigerija, Senegalas, Siera Leonė, Togas); Mauritanija, Kamerūnas, Čadas ir Kinija.
      6.3.   Paramos gavėjų aprėpties pakeitimas

      COARM darbo grupė, remdamasi vyriausiojo įgaliotinio pasiūlymu ir tinkamu pagrindimu gali nuspręsti pakeisti paramą gaunančių šalių sąrašą.
      7.   PROJEKTO REZULTATAI IR ĮGYVENDINIMO RODIKLIAI
      Vertinant projekto rezultatus, be 4.2.5 punkte nurodyto galutinio įvertinimo renginio, taip pat bus atsižvelgiama į šiuos aspektus:
      7.1.   Atskirų paramos gavėjų įvertinimas

      Užbaigus veiklą, įgyvendinimo agentūra pateikia EIVT ir Komisijai pažangos ataskaitas dėl kiekvieno iš 6.1 punkte nurodyto paramos gavėjo. Tos ataskaitos bus rengiamos palaikant ryšius su atitinkamomis ES atstovybėmis ir jose bus apibendrinti veiksmai, vykdyti šio sprendimo įgyvendinimo laikotarpiu. Ataskaitose taip pat bus įvertinti paramos gavėjų pajėgumai, skirti ginklų perdavimo kontrolei. Jei paramos gavėjas yra SPG šalis, įvertinimas apims turimų pajėgumų naudojimą SPG įgyvendinimui.
      7.2.   Poveikio įvertinimas ir įgyvendinimo rodikliai

      Užbaigus visus šiuo sprendimu numatytus veiksmus turėtų būti atliktas techninis tų veiksmų poveikio 6.1 punkte nurodytiems paramos gavėjams įvertinimas. Poveikio vertinimą atliks vyriausiasis įgaliotinis, bendradarbiaudamas su COARM darbo grupe ir, prireikus, su atitinkamomis ES atstovybėmis bei kitais atitinkamais suinteresuotaisiais subjektais.
      Tuo tikslu bus remiamasi šiais rodikliais:

                  —

                  tuo, ar yra įdiegtos atitinkamos vidaus taisyklės dėl ginklų perdavimo kontrolės ir ar (kokiu mastu) jos atitinka Bendrosios pozicijos 2008/944/BUSP nuostatas, inter alia, vertinimo kriterijų taikymas, ES bendrojo karinės įrangos sąrašo įgyvendinimas, ataskaitų teikimas;

                  —

                  jei turima, informacija apie vykdymo užtikrinimo atvejus;

                  —

                  tuo, ar paramos gavėjai gali pranešti apie ginklų eksportą ir (arba) importą, atsižvelgiant į, inter alia, JT registrą, SPG metines ataskaitas, nacionalines ataskaitas;

                  —

                  tuo, ar paramos gavėjas yra oficialiai prisijungęs arba ketina prisijungti prie Bendrosios pozicijos 2008/944/BUSP.

            Tais įgyvendinimo rodikliais turėtų būti atitinkamai remiamasi 7.1 punkte nurodytose atskirose įvertinimo ataskaitose.
      8.   SKATINIMAS NAUDOTIS ES INFORMACINIU INTERNETO PORTALU
      Sprendime 2012/711/BUSP numatytas interneto portalas buvo sukurtas kaip ES nuosavas išteklius (https://export-control.jrc.ec.europa.eu). Jis veikia kaip bendra visoms ES informavimo programoms (dvejopo naudojimo prekės, ginklai, SPG) skirta platforma. Vykdant veiklą pagal 4.2.1–4.2.5 punktus didinamas informuotumas apie ES informacinį interneto portalą ir skatinamas jo naudojimas. Informavimo veiklos dalyviai turėtų būti informuojami apie interneto portalo neoficialią dalį, kurioje suteikiama nuolatinė prieiga prie išteklių, dokumentų ir kontaktinių duomenų. Be to, naudotis interneto portalu turėtų būti skatinami kiti pareigūnai, kurie negalėjo tiesiogiai dalyvauti paramos ir informavimo veiksmuose.
      9.   ES MATOMUMAS
      Įgyvendinimo agentūra imasi visų reikiamų priemonių, kad būtų viešai paskelbta, jog veiksmus finansuoja Europos Sąjunga. Tokios priemonės bus įgyvendinamos vadovaujantis Europos Komisijos paskelbtu komunikatu ir ES išorės veiksmų matomumo vadovu. Taip agentūra užtikrins Sąjungos įnašo matomumą tinkamu ženklinimu ir viešumu, akcentuodama Sąjungos vaidmenį ir didindama informuotumą apie priežastis, dėl kurių priimtas šis sprendimas, taip pat apie Sąjungos paramą įgyvendinant sprendimą ir tos paramos rezultatus. Įgyvendinant projektą parengta medžiaga bus aiškiai pažymėta Sąjungos vėliava pagal atitinkamas Sąjungos gaires.
      Atsižvelgiant į tai, kad planuojamos veiklos mastas ir pobūdis labai skiriasi, bus naudojamos įvairios propagavimo priemonės, įskaitant tradicinę žiniasklaidą, interneto svetaines, socialinę žiniasklaidą, informacinę ir reklaminę medžiagą, įskaitant infografiką, lankstinukus, naujienlaiškius, pranešimus spaudai ir atitinkamai kitas priemones. Bus atitinkamai ženklinami pagal projektą rengiami leidiniai ir organizuojami vieši renginiai.
      10.   TRUKMĖ
      Visa numatoma projekto trukmė – 24 mėnesiai.
      11.   ATASKAITŲ TEIKIMAS
      Įgyvendinimo agentūra reguliariai rengia ketvirčio ataskaitas, įskaitant ataskaitas po kiekvienos rūšies veiksmų užbaigimo. Ataskaitos pateikiamos vyriausiajam įgaliotiniui ne vėliau kaip per šešias savaites nuo atitinkamos rūšies veiksmų užbaigimo.
      12.   BENDRŲ PROJEKTO IŠLAIDŲ SĄMATA IR SĄJUNGOS FINANSINIS ĮNAŠAS
      Bendra projekto išlaidų sąmata – 1 110 000 EUR; projektas bendrai finansuojamas iš Vokietijos. Bendra ES finansuojamo projekto sąmata yra 999 000 EUR.


title: 2011/681/: 2011 m. spalio 10 d. Tarybos sprendimas dėl Europos ekonomikos ir socialinių reikalų komiteto Airijai atstovaujančio nario skyrimo

text:
14.10.2011

               LT

               Europos Sąjungos oficialusis leidinys

               L 269/30

         TARYBOS SPRENDIMAS
   2011 m. spalio 10 d.
   dėl Europos ekonomikos ir socialinių reikalų komiteto Airijai atstovaujančio nario skyrimo
   (2011/681/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 302 straipsnį,
   atsižvelgdama į Airijos Vyriausybės pasiūlymą,
   atsižvelgdama į Europos Komisijos nuomonę,
   kadangi:

               (1)

               2010 m. rugsėjo 13 d. Taryba priėmė sprendimą 2010/570/ES, Euratomas, kuriuo skiriami Europos ekonomikos ir socialinių reikalų komiteto nariai laikotarpiui nuo 2010 m. rugsėjo 21 d. iki 2015 m. rugsėjo 20 d. (1);

               (2)

               pasibaigus Jillian VAN TURNHOUT kadencijai tapo laisva Europos ekonomikos ir socialinių reikalų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui – iki 2015 m. rugsėjo 20 d., Seamus BOLAND, Chief Executive Officer, Irish Rural Link, skiriamas Europos ekonomikos ir socialinių reikalų komiteto nariu.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge, 2011 m. spalio 10 d.

            Tarybos vardu

            Pirmininkas

         A. KRASZEWSKI

      (1)  OL L 251, 2010 9 25, p. 8.


title: 2013/238/ES: 2013 m. gegužės 21 d. Tarybos sprendimas, kuriuo skiriami Regionų komiteto keturi Jungtinei Karalystei atstovaujantys nariai ir trys Jungtinei Karalystei atstovaujantys pakaitiniai nariai

text:
28.5.2013

               LT

               Europos Sąjungos oficialusis leidinys

               L 141/42

         TARYBOS SPRENDIMAS
   2013 m. gegužės 21 d.
   kuriuo skiriami Regionų komiteto keturi Jungtinei Karalystei atstovaujantys nariai ir trys Jungtinei Karalystei atstovaujantys pakaitiniai nariai
   (2013/238/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Jungtinės Karalystės Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               pasibaigus Amanda BYRNE, Christine CHAPMAN, Flo CLUCAS ir Roger KNOX kadencijai tapo laisvos keturios Regionų komiteto narių vietos. Pasibaigus Peter MOORE ir Sandy PARK kadencijai tapo laisvos 2 Regionų komiteto pakaitinių narių vietos. Paula BAKER paskyrus Regionų komiteto nare tampa laisva viena pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2015 m. sausio 25 d. į Regionų komitetą skiriami:

               a)

               nariais:

                           —

                           Mick ANTONIW, Member of the National Assembly for Wales,

                           —

                           Paula BAKER, Councillor, Basingstoke and Deane Council,

                           —

                           Anthony Gerard BUCHANAN, Councillor, East Renfrewshire Council,

                           —

                           Dee SHARPE, Councillor, East Riding of Yorkshire Council

                     ir

               b)

               pakaitiniais nariais:

                           —

                           Barbara GRANT, Councillor, East Renfrewshire Council,

                           —

                           Stewart GOLTON, Councillor, Leeds Council,

                           —

                           Margaret LISHMAN, Councillor, Burnley Council.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. gegužės 21 d.

            Tarybos vardu

            Pirmininkas

         E. GILMORE

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.


title: 2005/269/EB: 2005 m. vasario 28 d. Tarybos sprendimas, dėl Susitarimo, steigiančio Europos bendrijos bei jos valstybių narių ir Čilės Respublikos asociaciją, sudarymo

text:
2.4.2005

               LT

               Europos Sąjungos oficialusis leidinys

               L 84/19

      TARYBOS SPRENDIMAS

   2005 m. vasario 28 d.
   dėl Susitarimo, steigiančio Europos bendrijos bei jos valstybių narių ir Čilės Respublikos asociaciją, sudarymo
   (2005/269/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 310 straipsnį kartu su 300 straipsnio 2 dalies pirmos pastraipos antruoju sakiniu ir 300 straipsnio 3 dalies antrąja pastraipa,
   atsižvelgdama į Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Susitarimas, steigiantis Europos bendrijos bei jos valstybių narių ir Čilės Respublikos asociaciją (toliau – Asociacijos susitarimas), Bendrijos vardu buvo pasirašytas Briuselyje 2002 m. lapkričio 18 d.

               (2)

               Asociacijos susitarimas turėtų būti patvirtintas,

         NUSPRENDĖ:
   1 straipsnis
   1.   Europos bendrijos vardu patvirtinamas Susitarimas, steigiantis Europos bendrijos bei jos valstybių narių ir Čilės Respublikos asociaciją, kartu su prie jo pridedamais priedais ir protokolais bei prie Baigiamojo akto pridedamomis vienašalėmis Bendrijos deklaracijomis bei bendromis Bendrijos ir kitos Šalies deklaracijomis.
   2.   Asociacijos susitarimo, priedų, protokolų ir Baigiamojo akto tekstai pridedami prie šio sprendimo (2).
   2 straipsnis
   1.   Poziciją, kurią turi priimti Bendrija Asociacijos susitarimu įsteigtoje Asociacijos taryboje ir Asociacijos komitete, Komisijos pasiūlymu priima Taryba, laikantis atitinkamų Sutarties nuostatų.
   2.   Tarybos atstovas pirmininkauja Asociacijos tarybai ir pristato Bendrijos poziciją. Komisijos atstovas pirmininkauja Asociacijos komitetui ir pristato Bendrijos poziciją.
   3.   Komisija atstovauja Bendriją specialiuose komitetuose, kurie įsteigti Susitarimu arba kuriuos, remdamasi jo 7 straipsniu, sudarė Asociacijos taryba.
   3 straipsnis
   1.   Taikant Asociacijos susitarimo V priedo 29 straipsnio 2 dalį Komisija įgaliojama pagal Reglamento (EB) Nr. 1493/1999 (3) 75 straipsnyje nurodytą tvarką priimti Susitarimui pakeisti reikiamus dokumentus.
   2.   Taikant Asociacijos susitarimo VI priedo 16 straipsnio 2 dalį Komisija įgaliojama pagal Reglamento (EEB) Nr. 1576/89 (4) 15 straipsnyje nurodytą tvarką priimti Susitarimui pakeisti reikiamus dokumentus.
   4 straipsnis
   Tarybos pirmininkas Bendrijos vardu pateikia pranešimą, kaip nurodyta Susitarimo 198 straipsnio 1 dalyje.

      Priimta Briuselyje, 2005 m. vasario 28 d.

            Tarybos vardu

            Pirmininkas

         F. BODEN

      (1)  2003 m. vasario 12 d. Europos Parlamento pritarimas.

      (2)  Žr. OL L 352, 2002 12 30, p. 3 ir OL L 332, 2003 12 19, p. 64.

      (3)  OL L 179, 1999 7 14, p. 1. Reglamentas su paskutiniais pakeitimais, padarytais Komisijos reglamentu (EB) Nr. 1795/2003 (OL L 262, 2003 10 14, p. 13).

      (4)  OL L 160, 1989 6 12, p. 1. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 1882/2003 (OL L 284, 2003 10 31, p. 1).


title: 2012/608/ES: 2012 m. gegužės 10 d. Europos Parlamento sprendimas dėl bendrosios įmonės ENIAC 2010 finansinių metų biudžeto įvykdymo patvirtinimo

text:
17.10.2012

               LT

               Europos Sąjungos oficialusis leidinys

               L 286/320

         EUROPOS PARLAMENTO SPRENDIMAS
   2012 m. gegužės 10 d.
   dėl bendrosios įmonės ENIAC 2010 finansinių metų biudžeto įvykdymo patvirtinimo
   (2012/608/ES)
   EUROPOS PARLAMENTAS,

               —

               atsižvelgdamas į bendrosios įmonės ENIAC 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl bendrosios įmonės ENIAC 2010 finansinių metų galutinių metinių ataskaitų kartu su bendrosios įmonės atsakymais (1),

               —

               atsižvelgdamas į Tarybos 2012 m. vasario 21 d. rekomendaciją (06086/2012 – C7-0050/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2007 m. gruodžio 20 d. Tarybos reglamentą (EB) Nr. 72/2008 dėl bendrosios įmonės ENIAC įsteigimo (3),

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą (A7-0112/2012),

               1.

               patvirtina bendrosios įmonės ENIAC vykdomajam direktoriui, kad bendrosios įmonės 2010 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, bendrosios įmonės ENIAC vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 368, 2011 12 16, p. 48.

      (2)  OL L 248, 2002 9 16, p. 1.

      (3)  OL L 30, 2008 2 4, p. 21.

      (4)  OL L 357, 2002 12 31, p. 72.
    ---documentbreak---

               17.10.2012

               LT

               Europos Sąjungos oficialusis leidinys

               L 286/321

         EUROPOS PARLAMENTO REZOLIUCIJA
   2012 m. gegužės 10 d.
   su pastabomis, sudarančiomis neatskiriamą sprendimo dėl bendrosios įmonės ENIAC 2010 finansinių metų biudžeto įvykdymo patvirtinimo dalį
   EUROPOS PARLAMENTAS,

               —

               atsižvelgdamas į bendrosios įmonės ENIAC 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl bendrosios įmonės ENIAC 2010 finansinių metų galutinių metinių ataskaitų kartu su bendrosios įmonės atsakymais (1),

               —

               atsižvelgdamas į Tarybos 2012 m. vasario 21 d. rekomendaciją (06086/2012 – C7-0050/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2007 m. gruodžio 20 d. Tarybos reglamentą (EB) Nr. 72/2008 dėl bendrosios įmonės ENIAC įsteigimo (3),

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą (A7-0112/2012),

               A.

               kadangi bendroji įmonė ENIAC („bendroji įmonė“) įsteigta 2007 m. gruodžio 20 d. dešimties metų laikotarpiui, kad apibrėžtų ir įgyvendintų mokslinių tyrimų darbotvarkę, siekiant plėtoti pagrindines nanoelektronikos technologijas įvairiose taikymo srityse;

               B.

               kadangi 2010 m. liepos mėn. bendrajai įmonei suteiktas finansinis savarankiškumas;

               C.

               kadangi bendroji įmonė dar tik pradeda veiklą ir iki 2010 m. pabaigos dar ne iki galo įdiegė savo vidaus kontrolės ir finansinės atskaitomybės sistemas;

               D.

               kadangi Audito Rūmai savo ataskaitose dėl 2010 finansinių metų bendrosios įmonės metinių ataskaitų pateikė sąlyginę nuomonę dėl ataskaitų patikimumo, nes bendroji įmonė į savo ataskaitas neįtraukė biudžeto rezultatų ataskaitos ir jos sutikrinimo su ekonominės veiklos rezultatų ataskaita;

               E.

               kadangi Audito Rūmai savo ataskaitose dėl bendrosios įmonės 2010 finansinių metų metinių ataskaitų nurodė, kad jie gavo pagrįstą patikinimą, jog pagrindinės operacijos yra teisėtos ir tvarkingos;

               F.

               kadangi didžiausias Sąjungos įnašas dešimties metų laikotarpiui, skiriamas bendrajai įmonei, sudaro 450 000 000 EUR ir turi būti išmokėtas iš Septintosios bendrosios mokslinių tyrimų programos biudžeto;

               G.

               kadangi 2010 finansiniais metais bendrosios įmonės biudžetą sudarė 38 440 000 EUR;

      Bendrosios įmonės ataskaitų patikimumas

               1.

               yra susirūpinęs dėl to, kad bendroji įmonė gavo Audito Rūmų sąlyginę nuomonę dėl ataskaitų patikimumo, nes ji į savo ataskaitas neįtraukė biudžeto rezultatų ataskaitos ir jos sutikrinimo su ekonominės veiklos rezultatų ataskaita, kaip to reikalaujama pagal 16 EB apskaitos taisyklę „Informacijos apie biudžetą pateikimas metinėse finansinėse ataskaitose“;

               2.

               pažymi, remdamasis bendrosios įmonės informacija, kad sąlyginė nuomonė pateikta dėl to, jog ji ir Audito Rūmai nurodė skirtingas datas, kada bendroji įmonė pradėjo dirbti savarankiškai;

      Biudžeto ir finansų valdymas

               3.

               patvirtina, kad bendrosios įmonės biudžetą 2010 m. sausio 1 d.–2010 m. gegužės 4 d. valdė Informacinės visuomenės ir žiniasklaidos GD; pažymi, kad administraciniai asignavimai bendrajai įmonei buvo pervesti 2010 m. gegužės mėn., tačiau veiklos biudžeto eilučių lėšos nebuvo pervestos ir apskaitos sistemoje jomis nebuvo galima naudotis, kol bendrajai įmonei 2010 m. liepos 26 d. buvo oficialiai suteiktas finansinis savarankiškumas; pažymi, kad nuo 2010 m. rugsėjo 22 d. bendroji įmonė gavo įgaliojimus vykdyti savo biudžetą ir jai buvo pervestos veiklos asignavimų lėšos;

               4.

               atkreipia dėmesį į bendrosios įmonės informaciją, kad į galutinį biudžetą įtraukti įsipareigojimų ir mokėjimų asignavimai, kurie sudarė 38 440 000 EUR, iš kurių 36 168 000 EUR skirta 2010 m. kvietimui teikti pasiūlymus;

               5.

               patvirtina, kad turimų įsipareigojimų ir mokėjimų asignavimų panaudojimo lygis buvo atitinkamai 99 % ir 24 %; yra susirūpinęs dėl žemo mokėjimų biudžeto įvykdymo lygio ir, be to, dėl pagrindinių bendrosios įmonės veiklos rūšių; pabrėžia, kad metų pabaigoje grynųjų pinigų likutis siekė 20 000 000 EUR, kas sudarė 53 % turimų 2010 m. mokėjimų asignavimų;

               6.

               atkreipia dėmesį į tai, kad žemą mokėjimų asignavimų įgyvendinimo lygį lėmė tai, jog buvo vėluojama pavesti bendrajai įmonei vykdyti pagrindinę veiklą ir skirti atitinkamą Komisijos šiai įmonei numatytą finansavimą;

               7.

               atsižvelgdamas į bendrosios įmonės pastabas pažymi, kad buvo parengtas procedūrų vadovas, kuriuo užtikrinamas pareigų atskyrimas ir sudaromos sąlygos nustatyti penkias toliau nurodytas išimtis, kurios taikytos pradiniame jos biudžeto įgyvendinimo etape:

                           —

                           pasirašytos trys sutartys, kol kaupiamosios apskaitos (ABAC) sandoriai dar nebuvo užbaigti, nes ABAC procedūros trukmė buvo netinkamai įvertinta,

                           —

                           viena sutartis, susijusi su esamu įsipareigojimu, pasirašyta iki tada, kai buvo nustatyta, jog jai pasirašyti reikalingas naujas įsipareigojimas,

                           —

                           perduodant savarankiškumą surasta viena trūkstama sutartis ir ji pasirašyta po to, kai patvirtinti pirmieji mokėjimai;

                     atkreipia dėmesį į tai, kad buvo imtasi taisomųjų veiksmų ir daugiau išimčių neužregistruota;

      Vidaus kontrolės sistemos

               8.

               ragina bendrąją įmonę baigti kurti savo vidaus kontrolės ir finansinio informavimo sistemas; ypač ragina bendrąją įmonę įdiegti ir dokumentais įtvirtinti svarbius savo vidaus kontrolės sistemos elementus, pvz., apskaitos procedūras ir kontrolę, susijusias su sąskaitų uždarymu ir veiklos išlaidų pripažinimu ir nustatymu;

               9.

               atkreipia dėmesį į Audito Rūmų išvadą, kad išankstinio finansavimo mokėjimų finansinio ex ante tikrinimo srityje buvo aptikta kontrolės trūkumų, visų pirma susijusių su išmokėtų sumų apskaičiavimu ir patvirtinimu; pažymi, kad buvo visiškai pasitikima iš nacionalinių finansavimo institucijų gautais išankstinio finansavimo mokėjimų ir sąnaudų patvirtinimo sertifikatais ir kad nebuvo atliekamos jokios kitos patikros deklaruotų išlaidų teisėtumui ir tvarkingumui užtikrinti;

               10.

               pastebi, kad su projektais susijusių prašymų apmokėti išlaidas ex post audito įgaliojimai visiškai perduoti valstybėms narėms; tačiau mano, kad svarbu, jog bendroji įmonė užtikrintų, kad jos narių finansiniai interesai būtų tinkamai apsaugoti ir kad pagrindinės operacijos būtų teisėtos ir tvarkingos; todėl laikosi nuomonės, kad bendrajai įmonei kils sunkumų siekiant užtikrinti, jog jos narių finansiniai interesai būtų tinkamai apsaugoti ir kad pagrindinės operacijos būtų teisėtos ir tvarkingos; ragina bendrąją įmonę persvarstyti savo strategiją dėl prašymų apmokėti išlaidas ex post audito ir informuoti biudžeto įvykdymą tvirtinančią instituciją apie taikomą mechanizmą, kuriuo užtikrinama atitiktis steigimo Reglamento (EB) Nr. 72/2008 12 straipsnio nuostatoms;

               11.

               pastebi, kad bendrosios įmonės apskaitos pareigūnas patvirtino finansines ir apskaitos sistemas (ABAC ir SAP); tačiau pažymi, kad nebuvo patvirtintos pagrindinės veiklos procedūros, ypač procedūra, pagal kurią teikiama finansinė informacija apie išlaidų deklaracijų, gautų iš nacionalinių institucijų, patvirtinimą ir apmokėjimą; prašo, kad bendroji įmonė informuotų biudžeto įvykdymą tvirtinančią instituciją apie pagrindinės veiklos procedūrų tvirtinimo eigą;

               12.

               atkreipia dėmesį į Audito Rūmų išvadą, kad, atsižvelgus į jos dydį ir tikslus, bendrojoje įmonėje užtikrinamas tinkamas IT sistemos valdymo lygis ir praktika; tačiau pažymi, kad vėluojama užtikrinti IT strateginio planavimo ciklą, duomenų klasifikavimą pagal konfidencialumo bei vientisumo reikalavimus ir parengti oficialų veiklos atkūrimo po ekstremaliųjų įvykių planą; ragina bendrąją įmonę ištaisyti padėtį ir pateikti biudžeto įvykdymą tvirtinančiai institucijai atnaujintą ataskaitą šiuo klausimu;

      Vidaus auditas

               13.

               pažymi, kad bendrosios įmonės finansų taisyklės dar nebuvo pakeistos siekiant įtraukti nuostatą dėl Komisijos vidaus auditoriaus įgaliojimų, susijusių su visu bendru biudžetu;

               14.

               tačiau pažymi, kad bendrosios įmonės valdančioji taryba patvirtino Komisijos vidaus audito tarnybos užduočių chartiją;

      Vėlai suteiktas finansinis savarankiškumas

               15.

               pakartoja, kad bendroji įmonė buvo įsteigta 2008 m. vasario mėn., bet savarankišką veiklą pradėjo 2010 m. liepos mėn.; išreiškia didelį susirūpinimą dėl to, kad bendroji įmonė panaudojo ketvirtadalį jos numatytos gyvavimo trukmės (iki 2017 m. gruodžio 31 d.) savo finansiniam savarankiškumui pasiekti; pažymi, kad tik po 2010 m. rugsėjo mėn., kai Komisija pervedė bendrajai įmonei grynuosius pinigus, kuriais padengti veiklos asignavimai, bendroji įmonė galėjo vykdyti veiklos mokėjimus; tvirtina, kad vis dėlto dėl šių vėlavimų jos dešimties metų veiklos laikotarpis neturėtų būti pratęstas, bet, atsižvelgus į tai, bendrosios įmonės vadovai turėtų būti paskatinti šalinti visus trūkumus ir pasiekti savo tikslus per numatytą dešimties metų laikotarpį;

      Kvietimas teikti pasiūlymus ir projektų valdymas

      2010 m. kvietimas teikti pasiūlymus

               16.

               atkreipia dėmesį į bendrosios įmonės informaciją, kad sulaukta didelio atsako į trečiąjį kvietimą teikti pasiūlymus; pažymi, kad finansavimui atrinkta 10 pasiūlymų, tačiau 11 projektų, viršijančių nustatytą ribą, negalėjo būti finansuojami, nes buvo visiškai panaudotas turimas biudžetas;

      2008 ir 2009 m. kvietimai teikti pasiūlymus

               17.

               yra itin susirūpinęs dėl lėtos pažangos įgyvendinant pagal pirmąjį (2008 m.) ir antrąjį (2009 m.) kvietimus teikti pasiūlymus atrinktus projektus;

               18.

               atsižvelgdamas į bendrosios įmonės 2010 m. metinę veiklos ataskaitą (MVA) pažymi, kad 2010 m. pabaigoje padėtis pirmojo kvietimo teikti pasiūlymus klausimu yra tokia:

                           —

                           šeši (3,6 %) iš 166 partnerių neturėjo nacionalinių susitarimų dėl dotacijų, visų pirma dėl dokumentų tvarkymo po pakeitimų,

                           —

                           15,1 % partnerių (25, didžioji dalis Italijos partnerių) sudarė nacionalinius susitarimus dėl dotacijų, tačiau nepasirašė prisijungimo formos;

               19.

               atsižvelgdamas į bendrosios įmonės pastabas patvirtina, kad pagal antrąjį kvietimą teikti pasiūlymus atrinkti projektai įgyvendinami dar lėčiau, juos įgyvendinant iki 2010 m. pabaigos su bendrąja įmone galėjo būti pasirašyti tik šeši susitarimai dėl dotacijų, o kiti penki projektai buvo atidėti dėl šių priežasčių:

                           —

                           trijų projektų koordinatoriai yra iš Italijos, jie vis dar laukia nacionalinio dekreto ir nesutiko, kad juos pakeistų partneriai iš kitų šalių,

                           —

                           SMART projektas buvo pakeistas po to, kai Prancūzija atšaukė finansavimą dėl biudžeto mažinimo priemonių praėjus keliems mėnesiams nuo valstybės institucijų valdybos priimto sprendimo dėl finansavimo,

                           —

                           MIRANDELA projektas jau buvo parengtas pasirašyti, tačiau paskutinę akimirką pakeistas atsakingas asmuo, turintis įgaliojimus pasirašyti;

               20.

               atsižvelgdamas į MVA konstatuoja, kad nuo programos įgyvendinimo pradžios iki 2010 m. pabaigos bendroji įmonė atliko daugiau kaip 300 dotacijų mokėjimų, kurių bendra suma – 9 800 000 EUR; pažymi, kad, bendrosios įmonės nuomone, sutarčių ir mokėjimų padėtis yra nepriimtina todėl įmonė nusprendė imtis šių veiksmų:

                           —

                           užtikrinti, kad proceso dalyviai žinotų procedūras,

                           —

                           paaiškinti įvykių seką ir keitimąsi informacija, kuris turi vykti su nacionalinėmis finansavimo institucijomis,

                           —

                           nustatyti veiksmus, kurių reikia imtis, ir paspartinti procedūras,

                           —

                           stebėti pažangą apsilankant nacionalinėse institucijose, siekiant persvarstyti padėtį arba paaiškinti procedūras;

               21.

               ragina bendrąją įmonę pateikti biudžeto įvykdymą tvirtinančiai institucijai:

                           —

                           naujausią ataskaitą dėl esamos padėties, susijusios su įgyvendinant projektus, finansuojamus pagal pirmąjį ir antrąjį kvietimus teikti pasiūlymus, daroma pažanga sudarant sutartis ir vykdant mokėjimus,

                           —

                           priemonių, kurių imtasi siekiant paspartinti sutarčių sudarymą ir mokėjimų atlikimo procesą, ir jas taikant pasiektos pažangos vertinimo ataskaitą,

                           —

                           naujausią ataskaitą dėl esamos projektų, finansuojamų pagal trečiąjį kvietimą teikti pasiūlymus, padėties sudarant sutartis ir vykdant mokėjimus;

      Veikla

               22.

               atsižvelgdamas į MVA pažymi, kad 2010 m. gruodžio 16 d. patvirtinta Komisijos ataskaita dėl pirmo tarpinio ARTEMIS ir ENIAC jungtinių technologijų iniciatyvų vertinimo;

               23.

               pabrėžia, kad tarpinio vertinimo ataskaitoje bendrajai įmonei pateiktos trys rekomendacijos:

                           —

                           siekdama išspręsti nesąžiningo pasipelnymo problemą bendroji įmonė turėtų sukurti sistemą, pagal kurią kiekvienas pagalbos gavėjas, kuris nėra narys, sumoka dalį Sąjungai mokamo įnašo kaip mokestį už bendrosios įmonės išlaidas,

                           —

                           turėtų būti pakeisti vertinimo ir atrankos procesai, kad projektai, kuriems teikiama parama, labiau atitiktų programos strateginius europinius tikslus,

                           —

                           valstybės narės ir pramonės asociacijos turėtų bendradarbiauti, siekdamos nustatyti procesus, pagal kuriuos galimiems pasiūlymų teikėjams galima būtų nedelsiant teikti konstruktyvius atsiliepimus apie atitinkamas jų galimybes gauti paramą,

                     prašo, kad bendroji įmonė informuotų biudžeto įvykdymą tvirtinančią instituciją apie priemones, kurių imtasi atsižvelgiant į pirmo tarpinio vertinimo išvadas;

               24.

               pažymi, kad, bendrosios įmonės nuomone, pernelyg žemas jos veiklos biudžeto išlaidų lygis yra svarbiausia problema, daranti neigiamą poveikį jos gebėjimui vykdyti savo užduotis; pažymi, kad todėl 2010 m. bendroji įmonė nustatė veiksmus, kurie paskatintų teigiamus padėties pokyčius, įskaitant:

                           —

                           skatinimą nustatyti strateginiu požiūriu svarbius projektus,

                           —

                           nacionalinių programų, kurias būtų naudinga įgyvendinti Europos mastu, nustatymą,

                           —

                           papildomų nacionalinių finansavimo institucijų įtraukimą,

                           —

                           finansavimo paskirstymo Eureka klasteriui CATRENE ir bendrajai įmonei optimizavimą;

                     ragina bendrąją įmonę pranešti biudžeto įvykdymą tvirtinančiai institucijai apie šių veiksmų įgyvendinimo pažangą ir pasiektus rezultatus;

               25.

               atkreipia dėmesį į Komisijos pasiūlymą įsteigti specialiąją programą, kuria įgyvendinama bendroji mokslinių tyrimų ir inovacijų programa „Horizontas 2020“ (2014–2020 m.), kuriuo Komisija siūlo galimybę sujungti ARTEMIS ir bendrąją įmonę ENIAC į vieną iniciatyvą ir galimybę įsteigti naujas bendrąsias įmones įgyvendinant „Horizontas 2020“ dalį „Visuomenės uždaviniai“; ragina Komisiją teikti biudžeto įvykdymą tvirtinančiai institucijai informaciją šiuo klausimu;

      Susitarimo su priimančiąja valstybe stoka

               26.

               dar kartą pažymi, kad bendroji įmonė turėtų skubiai su Belgija sudaryti susitarimą dėl priėmimo, kuriame būtų aptartas patalpų suteikimas, privilegijos ir imunitetai bei kita parama, kurią Belgija jai teiktų, kaip numatyta jos steigimo Reglamente (EB) Nr. 72/2008;

      Horizontaliojo pobūdžio pastabos dėl bendrųjų įmonių

               27.

               pabrėžia, kad iki šiol Komisija, remdamasi Sutarties dėl Europos Sąjungos veikimo 187 straipsniu, yra įsteigusi septynias bendrąsias įmones; pažymi, kad šešios bendrosios įmonės (IMI, ARTEMIS, ENIAC, „Švarus dangus“, FCH ir ITER-F4E) susijusios su Mokslinių tyrimų ir inovacijų generalinio direktorato ir Informacinės visuomenės ir žiniasklaidos generalinio direktorato mokslinių tyrimų sritimis, o vienai bendrajai įmonei patikėta kurti naują oro eismo valdymo sistemą (SESAR) transporto srityje, jos veiklą prižiūri Mobilumo ir transporto generalinis direktoratas;

               28.

               pažymi, kad orientacinė išteklių suma, kurios, manoma, reikės bendrosioms įmonėms per jų veiklos laikotarpį, yra 21 793 000 000 EUR;

               29.

               pažymi, kad visa Sąjungos įnašo suma, kurios, manoma, reikės bendrosioms įmonėms per jų veiklos laikotarpį, yra 11 489 000 000 EUR;

               30.

               pažymi, kad per 2010 finansinius metus visas Sąjungos įnašas į bendrųjų įmonių biudžetą sudarė 505 000 000 EUR;

               31.

               ragina Komisiją biudžeto įvykdymą tvirtinančiai institucijai kasmet teikti konsoliduotą informaciją apie iš bendrojo Sąjungos biudžeto kiekvienai bendrajai įmonei skiriamą bendrą metinį finansavimą, kad būtų užtikrintas Sąjungos lėšų panaudojimo skaidrumas bei aiškumas ir atkurtas Europos mokesčių mokėtojų pasitikėjimas;

               32.

               pritaria, kad į ARTEMIS iniciatyvos metinės veiklos ataskaitą būtų įtraukta informacija apie jos vykdomų projektų stebėseną ir peržiūrą; mano, kad tokios praktikos turėtų laikytis kitos bendrosios įmonės;

               33.

               primena, kad bendrosios įmonės yra viešojo ir privačiojo sektoriaus partnerystė, todėl paprastai viešieji ir privatieji interesai yra susipynę; mano, kad, atsižvelgiant į aplinkybes, nereikėtų atmesti interesų konfliktų galimybės, bet reikėtų tokį konfliktą tinkamai spręsti; todėl ragina bendrąsias įmones biudžeto įvykdymą tvirtinančiai institucijai pranešti apie atitinkamose jų struktūrose egzistuojančius tikrinimo mechanizmus, kad būtų galima tinkamai valdyti interesų konfliktus ir užkirsti jiems kelią;

               34.

               pažymi, kad bendrosios įmonės yra gana nedidelės ir geografiškai sutelktos struktūros, išskyrus ITER įgyvendinimo ir branduolių sintezės energetikos vystymo bendrąją įmonę; todėl mano, kad, kai įmanoma, jos turėtų sutelkti savo išteklius;

               35.

               ragina Audito Rūmus biudžeto įvykdymą tvirtinančiai institucijai teikti informaciją apie tai, kokių priemonių imtasi dėl pastabų, kurias kiekvienai bendrajai įmonei jie pateikė atitinkamame savo pranešime dėl 2011 finansinių metų ataskaitos;

               36.

               ragina Audito Rūmus per pagrįstą laikotarpį Parlamentui pateikti specialiąją ataskaitą dėl bendrųjų įmonių įsteigimo pridėtinės vertės veiksmingai vykdant Sąjungos mokslinius tyrimus, technologinę plėtrą ir demonstracines programas; taip pat pažymi, kad į tą ataskaitą turėtų būti įtrauktas bendrųjų įmonių įsteigimo veiksmingumo vertinimas.

      (1)  OL C 368, 2011 12 16, p. 48.

      (2)  OL L 248, 2002 9 16, p. 1.

      (3)  OL L 30, 2008 2 4, p. 21.

      (4)  OL L 357, 2002 12 31, p. 72.